“คลัง” เล็งกู้เงิน 2.1 แสนลบ. อัดงบลง “เราชนะ” แจก 7,000 บ. เยียวยาโควิด
“คลัง” เล็งกู้เงิน 2.1 แสนลบ. อัดงบลง “เราชนะ” แจก 7,000 บ. เยียวยาโควิด
“คลัง” เล็งกู้เงิน 2.1 แสนลบ. อัดงบลง “เราชนะ” แจก 7,000 บ. เยียวยาโควิด
25 ม.ค. 2564

นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) เปิดเผยว่า ภายในระยะเวลา 2 เดือน (ม.ค.-ก.พ.64) จะทยอยกู้เงิน 210,200 ล้านบาท ซึ่งเป็นงบประมาณจาก พ.ร.ก.กู้เงิน 1 ล้านล้านบาท เพื่อมารองรับโครงการเราชนะ จ่ายเงิน 3,500 บาท นาน 2 เดือน ตามมติคณะรัฐมนตรี โดยจะเริ่มในช่วงเดือนม.ค.-ก.พ.64 แบ่งเป็นการออกตั๋วสัญญาใช้เงินระยะสั้น (PN) , พันธบัตรรัฐบาลระยะยาว , พันธบัตรออมทรัพย์ ซึ่งล่าสุดออกพันธบัตรออมทรัพย์รุ่นพิเศษ “เราชนะ” วงเงินรวม 60,000 ล้านบาท และเงินกู้จากธนาคารพัฒนาเอเชีย (ADB)
“หากการกู้เงินของรัฐบาลยังเป็นไปตามแผนในกรอบ พ.ร.ก. เงินกู้ 1 ล้านล้านบาท แม้จะกู้เต็มวงเงินก็จะทำให้หนี้สาธารณะอยู่ที่ระดับ 56% ของจีดีพี ซึ่งยังอยู่ภายใต้กรอบวินัยการคลัง โดยในช่วง ม.ค.-ก.พ.64 สบน. มีแผนจะกู้เงิน 2.1 แสนล้านบาท เพื่อใช้ในโครงการ “เราชนะ” ตามมติคณะรัฐมนตรี” ผู้อำนวยการ สนบ. ระบุ
สำหรับความคืบหน้าในการกู้เงินตาม พ.ร.ก.กู้เงิน 1 ล้านล้านบาท นางแพตริเซีย ระบุว่า ล่าสุดมีการอนุมัติกรอบวงเงินกู้แล้ว 7 แสนล้านบาท และกู้เงินแล้ว 3.9 แสนล้านบาท คิดเป็น 39% ของเงินกู้ 1 ล้านล้านบาท
โดยในส่วนของเงินกู้เพื่อใช้ในโครงการด้านสาธารณสุข จำนวน 4.5 หมื่นล้านบาทนั้น อนุมัติแล้ว 1.96 หมื่นล้านบาท และมีการเบิกจ่ายแล้ว 1,560 ล้านบาท
ส่วนวงเงินเพื่อการเยียวยา 5.6 แสนล้านบาท อนุมัติแล้ว 5.58 แสนล้านบาท และมีการเบิกจ่ายแล้ว 3.22 แสนล้านบาท ขณะที่วงเงินเพื่อการฟื้นฟูเศรษฐกิจ 3.9 แสนล้านบาท อนุมัติแล้ว 1.33 แสนล้าบาท และมีการเบิกจ่ายแล้ว 4.8 หมื่นล้านบาท